20 veïnes inicien la seua formació dual en el projecte Taller d'Ocupació Dones “Les Alfàbegues” de l'Ajuntament de Bétera
07 de novembre de 2022

• Aquest matí s'ha donat la benvinguda a les 20 veïnes de Bétera que s'han incorporat a aquest programa.

Un total de 20 dones del municipi de Bétera, majors de 18 anys, van començar divendres passat 4 de novembre a rebre formació específica i a treballar en el Taller d'Ocupació “Les Alfàbegues de Bétera”. A través d'aquesta iniciativa les participants acumularan coneixements i experiència laboral en les àrees d'Activitats de Gestió Administrativa i Instal·lació i Manteniment de Jardins i Zones Verdes.

Aquest mateix matí, l'Alcaldessa de Bétera, Elia Verdevío, la Regidora d'Ocupació, Mónica Martín, la Tècnic del departament, Begoña Robles i el Director del Taller d'Ocupació, José Fco. Giner, han donat la benvinguda a les 20 veïnes que participen en aquest projecte que ha sigut impulsat des de la regidoria d'Ocupació, a través de l'Agència d'Ocupació i Desenvolupament Local ADL.

Durant la benvinguda, l'Alcaldessa ha posat en valor aquesta nova iniciativa, per part de Labora, que reflecteix “la sensibilitat que demostra la posada en marxa de polítiques que augmenten les possibilitats d'accés competitiu al mercat laboral”.

Per la seua part, la Regidora d'Ocupació, ha recordat que “el Taller tindrà una duració d'un any i comptarà amb una formació teòrica i pràctica. Durant aquest temps les participants compaginaran la formació amb el treball remunerat”. Per a aquest projecte s'ha rebut una subvenció de Labora amb un import total de 502.708,80€.

Elia Verdevio també ha destacat “el caràcter nou d'aquest Taller” i ha assenyalat “la importància dels certificats de professionalitat que ofereix aquest Taller d'Ocupació que comporta noves oportunitats laborals, tant en el sector públic com en el privat així como també a través de l'autoocupació”.